# РЕПУБЛИКА БЪЛГАРИЯ



# Министерство на околната среда и водите

# Регионална инспекция по околна среда и водите - Пловдив

**ДОКЛАД**

**за извършена проверка на място по изпълнение на условията и сроковете в Комплексно разрешително №82/2005г., актуализирано с Решение №82-Н0-И0-А3/2015г. и Комплексно разрешително №82-Н1/2015г., издадено ново с Решение №82-Н1-И0-А0/2015г.** **на “Калцит” АД, гр. Асеновград**

В периода от 07.09.2016г. до 09.09.2016г. във връзка с прилагането на разпоредбите на чл.120 ал.5, чл.148 от Закона за опазване на околната среда (обн. ДВ бр.91/2002г., доп. ДВ бр.81/2016г.), Заповед №РД-184/26.08.2016г. на Директора на РИОСВ-Пловдив и в изпълнение на утвърден от МОСВ “План за контролната дейност на инспекцията за 2016г.”, екип от експерти при РИОСВ-Пловдив и експерт при Басейнова дирекция Източнобеломорски район - Пловдив извършиха планова проверка по документи и на място по изпълнение на поставените условия и срокове в Комплексно разрешително №82/2005г., актуализирано с Решение №82-Н0-И0-А3/2015г. и Комплексно разрешително №82-Н1/2015г.на “Калцит” АД, гр.Асеновград.

**I. Цел на проверката:**

Основна цел на проверката е осъществяване на текущ контрол на дейността на обекта за спазване изискванията на поставените условия и срокове в Комплексно разрешително №82/2005г., актуализирано с Решение №82-Н0-И0-А3/2015г. и Комплексно разрешително №82-Н1/2015г.на “Калцит” АД, гр.Асеновград, както и законовите задължения на Притежателя му, произтичащи от Закона за опазване на околната среда, специализираните закони и подзаконовите нормативни актове към тях.

**II.Обхват на проверката и инсталациите/дейностите на обекта, които са проверени:**

Извършената проверка по документи и на място на производствената площадка обхваща периода 19.09.2015г. до 09.09.2016г. на Комплексно разрешително №82/2005г., актуализирано с Решение №82-Н0-И0-А3/2015г. и Комплексно разрешително №82-Н1/2015г., издадено ново с Решение №82-Н1-И0-А0/2015г. на “Калцит” АД, гр.Асеновград. Комплексно разрешително №82-Н1/2015г.на “Калцит” АД, гр.Асеновград с Решение №82-Н1-И0-А0/2015г. влиза в сила от 16.12.2015г. Поради тази причина за проверявания период в сила са Комплексно разрешително №82/2005г., актуализирано с Решение №82-Н0-И0-А3/2015г. и Комплексно разрешително №82-Н1/2015г.на “Калцит” АД, гр.Асеновград, издадено ново с Решение №82-Н1-И0-А0/2015г. Във връзка с горното проверката е разделена на два периода - от 19.09.2015г. до 15.12.2015г. и от 16.12.2015г. до 09.09.2016г.

**ІІ.1.Инсталациите, които са проверени са както следва:**

**Комплексно разрешително №82/2005г., актуализирано с Решение №82-Н0-И0-А3/2015г.**

**Инсталации, които попадат в обхвата на Приложение 4 на ЗООС:**

**1.Инсталация за производство на вар и варови продукти,** попадаща в обхвата на т. 3.1. “б”от Приложение № 4 към ЗООС;

**2.Инсталация за производство на калциев карбид,** попадаща в обхвата на т. 4.2 “д” от Приложение № 4 към ЗООС;

**3.Инсталация за производство на ацетилен,** попадаща в обхвата на т. 4.1 “а” от Приложение № 4 към ЗООС;

**Инсталации, които не попадат в обхвата на Приложение 4 на ЗООС:**

1.Инсталация за производство на варели;

2.Парова централа;

3.Производство на хидратирана вар със съдържание на влага 1%;

4.Производство на хидратирана вар със съдържание на влага 55%;

5.Производство на варови разтвори;

6.Производство на калциев карбонат;

7.Инсталация за фино смилане на негасена вар.

**Комплексно разрешително №82-Н1/2015г., издадено ново с Решение №82-Н1-И0-А0/2015г.**

**Инсталации, които попадат в обхвата на Приложение № 4 към ЗООС:**

**1.Инсталация за производство на вар и варови продукти,** попадаща в обхвата на т. 3.1 “б”от Приложение № 4 към ЗООС;

* 1. Производство на негасена вар, включващо два броя пещи:

- Двушахтова регенеративна (варова) пещ № 1;

- Двушахтова регенеративна (варова) пещ № 3;

**2.Инсталация за производство на калциев карбид,** попадаща в обхвата на т. 4.2 “д” от Приложение № 4 към ЗООС, включваща един брой електродъгова (карбидна) пещ;

**3.Инсталация за производство на ацетилен,** попадаща в обхвата на т. 4.1 “а” от Приложение № 4 към ЗООС.

**Инсталации, които не попадат в обхвата на Приложение № 4 към ЗООС:**

1. Инсталация за производство на варели;
2. Парова централа;
3. Производство на хидратирана вар със съдържание на влага 1%;
4. Производство на хидратирана вар със съдържание на влага 55%;
5. Производство на варови разтвори;
6. Производство на калциев карбонат;
7. Инсталация за фино смилане на негасена вар
8. Инсталация за фино смилане на въглища/петролен кокс.

**ІІ.2.Извършената проверка по документи и на място на производствената площадка обхваща периода от 19.09.2015г. до 09.09.2016г.** **във връзка със следните условия:**

**Комплексно разрешително №82/2005г., актуализирано с Решение №82-Н0-И0-А3/2015г.**

* Условие №2. (актуализирано с Решение № 82-Н0-И0-А1/2010г., актуализирано с Решение 82-Н0-И0-А2/2013г., актуализирано с Решение 82-Н0-И0-А3/2015г.) Инсталации, обхванати от това разрешително;
* Условие №3.Обхват;
* Условие №4.Капацитет на инсталациите;
* Условие №5.(актуализирано с Решение 82-Н0-И0-А3/2015г.) Управление на околната среда;
* Условие №6.(актуализирано с Решение 82-Н0-И0-А3/2015г.) Тълкуване;
* Условие №7.(актуализирано с Решение 82-Н0-И0-А3/2015г.) Уведомяване;
* Условие №8.Използване на ресурси;
* Условие №9.Емисии в атмосферата;
* Условие №10.Емисии в отпадъчните води;
* Условие №11.Управление на отпадъците;
* Условие №12.Шум;
* Условие №13.Опазване на почвата и подземните води от замърсяване;
* Условие №14.(актуализирано с Решение 82-Н0-И0-А3/2015г.) Предотвратяване и действия при аварии и случаи на непосредствена заплаха за екологични щети и/или причинени екологични щети;
* Условие №15.(актуализирано с Решение 82-Н0-И0-А2/2013г.) Преходни режими на работа (пускане, спиране, внезапни спирания и други);
* Условие №16.(актуализирано с Решение 82-Н0-И0-А3/2015г.) Прекратяване на работата на инсталациите или на части от тях.

**Комплексно разрешително №82-Н1/2015г., издадено ново с Решение №82-Н1-И0-А0/2015г.**

* Условие №2.Инсталации, обхванати от това разрешително;
* Условие №3.Обхват;
* Условие №4.Капацитет на инсталациите;
* Условие №5.Управление на околната среда;
* Условие №6.Тълкуване;
* Условие №7.Уведомяване;
* Условие №8.Използване на ресурси;
* Условие №9.Емисии в атмосферата;
* Условие №10.Емисии в отпадъчните води;
* Условие №11.Управление на отпадъците;
* Условие №12.Шум;
* Условие №13.Опазване на почвата и подземните води от замърсяване;
* Условие №14.Предотвратяване и действия при аварии и случаи на непосредствена заплаха за екологчни щети и/или причинени екологични щети;
* Условие №15.Преходни и анормални режими на работа (пускане, спиране, внезапни спирания и други);
* Условие №16.Прекратяване на работата на инсталациите или на части от тях.

**III.Констатации от извършената проверка по документи и на място на производствената площадка:**

**По Комплексно разрешително №82/2005г., актуализирано с Решение №82-Н0-И0-А3/2015г. (проверката включва периода от 19.09.2015г. до 15.12.2015г.)**

**Условие №2. (актуализирано с Решение № 82-Н0-И0-А1/2010г., актуализирано с Решение 82-Н0-И0-А2/2013г., актуализирано с Решение 82-Н0-И0-А3/2015г.) Инсталации, обхванати от това разрешително**

За периода от 19.09.2015г. до 15.12.2015г. не са констатирани несъответствия, не е извършвана промяна на инсталациите в обхвата на Приложение №4 от Закона за опазване на околната среда (ЗООС) посочени в условието.

1.Инсталация за производство на вар и варови продукти: Варова пещ №1 - извършва производствена дейност; Варова Пещ №3 - извършва производствена дейност;

2.Инсталация за производство на калциев карбид: Карбидна пещ от 01.06.2015г. до 20.12.2015г. не извършва производствена дейност (РИОСВ-Пловдив уведомена с писмо), в момента на проверката не извършва производствена дейност;

3.Инсталация за производство на ацетилен - за периода 19.09.2015г. до 15.12.2015г. извършва производствена дейност (в момента на проверката не извършва производствена дейност).

**Условие №3.Обхват**

За периода от 19.09.2015г. до 15.12.2015г. представена информация изискана с условията на комплексното разрешително. Не е извършвана промяна на границите на производствената площадка.

**Условие №4.Капацитет на инсталациите**

За проверявания период не е констатирано превишение на капацитета на инсталациите, разрешен с условията на комплексното разрешително. Докладвано е в ГДОС за 2015г.

**Условие №5.(актуализирано с Решение 82-Н0-И0-А3/2015г.) Управление на околната среда**

За периода от 19.09.2015г. до 15.12.2015г. не са констатирани несъответствия. Операторът прилага система за управление на околната среда (СУОС), съобразена с изискванията на приложимите заключения за Най-добри налични техники (НДНТ) и отговаря на поставените условията на комплексното разрешително.

Изготвени и представени са всички инструкции, изискани с условията на комплексното разрешително.

**Условие №6.(актуализирано с Решение 82-Н0-И0-А3/2015г.) Тълкуване**

За периода от 19.09.2015г. до 15.12.2015г. не са констатирани несъответствия. Представена информация изискана с условията на комплексното разрешително.

**Условие №7.(актуализирано с Решение 82-Н0-И0-А3/2015г.) Уведомяване**

За периода от 19.09.2015г. до 15.12.2015г. не са възниквали аварийни или други замърсявания, не е съществувала непосредствена заплаха за екологични щети и не са причинени екологични щети. Представена е Оценка за възможни случаи на непосредствена заплаха за екологични щети и за причинени екологични щети и за минимални размер на разходите за тяхното изпълнение от октомври 2013г. В РИОСВ-Пловдив и Басейнова дирекция са представени резултатите от мониторинга, определен с условията на разрешителното.

**Условие №8.Използване на ресурси**

**Условие 8.1.Използване на вода**

Изградени са два броя сондажни кладенци, от които един е разположен извън производствената площадка, а другият е разположен на производствената площадка. Представени са Разрешителни за водовземане, издадени съгласно изискванията на Закона за водите. Операторът спазва поставените условия в издадените разрешителни. Представени са записи за употребените количества вода за производствени нужди (включително и охлаждане). Не са констатирани превишения на разрешените количества вода за производствени нужди (включително за охлаждане) за 2015г. за единица продукт.

Операторът прилага:

-Писмена Инструкция за експлоатация и поддръжка на технологичното оборудване на: Процесът измиване на варовика (Инсталация за производство на вар и варови продукти); Карбидна пещ (Инсталация за производство на калциев карбид); Процесът охлаждане на бутилките по време на пълненето им (Инсталация за производство на ацетилен), основни консуматори на вода за производствени нужди (включително охлаждане). Представени са записи за технологичното оборудване на всяка инсталация.

-Инструкция за извършване на проверки на техническото състояние на водопроводната мрежа, установяване на течове и предприемане на действия за тяхното отстраняване. Представени са записи от извършени проверки на техническото състояние на водопроводната мрежа. Не са установени течове.

-Инструкции за изчисляване на количеството използвана вода за производствени нужди (включително охлаждане) за всяка от инсталациите разрешена с условията на комплексното разрешително и Инструкция за оценка на съответствието на изразходваните количества вода за производствени нужди с условията на разрешителното. Представени са записи за употребените количества вода за производствени нужди (включително и охлаждане) за 2015г. Не са констатирани превишения на разрешените количества вода за производствени нужди (включително за охлаждане) за единица продукт.

-Инструкция за измерване и документиране на изразходваните количества вода за производствени нужди (включително охлаждане). Документираната информация включва: Годишна консумация на вода за производствени нужди (включително охлаждане) за инсталациите по **Условие 2,** попадащи в обхвата на Приложение №4 на ЗООС; Стойността на годишната норма за ефективност при употребата на вода за производствени нужди (включително охлаждане) за инсталациите по **Условие 2**, попадащи в обхвата на Приложение №4 на ЗООС. Представени са записи за годишна консумация на вода за производствени нужди (включително охлаждане) и стойност на годишна норма за ефективност при употребата на вода за производствени нужди (включително охлаждане) и е докладвано в ГДОС за 2015г. Не са констатирани несъответствия.

-Инструкция за оценка на съответствието на изразходваните количества вода за производствени нужди с нормата заложена с условията на комплексното разрешително. Инструкцията включва установяване на причините за несъответствията и предприемане на коригиращи действия. Представени са записи за 2015г. Не са констатирани несъответствия.

**Условие 8.2.Енергия**

За проверявания период не са констатирани превишения на количествата консумирана електроенергия за единица продукт.

Операторът прилага:

-Инструкция за експлоатация и поддръжка на: Газодувки и вентилатори на филтрите (Инсталация за производство на вар и варови продукти); Електродъгова пещ (Инсталация за производство на калциев карбид); Компресор за ацетилен (Инсталация за производство на ацетилен), основни консуматори на електроенергия. Представени са записи за периода от 19.09.2015г. до 15.12.2015г.

-Инструкция, осигуряваща измерване и документиране на количества електроeнергия изразени като: Стойността на годишната норма за ефективност при употребата на енергия за инсталациите по Условие 2, попадащи в обхвата на Приложение №4 на ЗООС; Годишнa консумация на електроенергия за производствени нужди за инсталациите по **Условие 2**, попадащи в обхвата на Приложение №4 на ЗООС. Докладвано е в ГДОС за 2015г. Не са констатирани несъответствия.

-Инструкция за оценка на съответствието на изчислените количества електроенергия с определените такива с условията на комплексното разрешително, в това число установяване на причините за несъответствията и предприемане на коригиращи действия за отстраняването им. Докладвано е в ГДОС за 2015г. Не са констатирани несъответствия.

**Условие 8.3.Използване на суровини, спомагателни материали и горива**

Операторът прилага:

-Инструкции, осигуряващи измерване/изчисляване на използваните количества суровини и горива изразени като: Годишна консумация на суровини и горива за инсталациите, които попадат в обхвата на Приложение 4 на ЗООС, определени с Условие 2; Стойностите на годишните норми за ефективност при употребата на суровини и горива;

-Инструкция за оценка на съответствието на стойностите на годишните норми за ефективност с определените такива с условията на комплексното разрешително. Инструкцията включва установяване на причините за несъответствия и предприемане на коригиращи действия.

Докладвано е в ГДОС за 2015г. - не са констатирани превишения на използваните суровини и спомагателни материали и горива за единица продукт.

Представени са:

-Информационни листове за безопасност за използваните опасни химични вещества и препарати, спомагателни материали и горива;

-Информационни листове за произвежданите продукти калциев карбид, калциев хидрооксид, хидратна вар, калциев оксид, ацетилен.

За проверявания период не е планирана и извършвана промяна на местата за съхранение на всички опасни химични вещества използвани като суровини, спомагателни материали и горива. Представени са записи за извършени проверки на съоръженията и площадките за съхранение на суровини и спомагателни материали. Не са констатирани несъответствия.

**Условие № 9.Емисии в атмосферата**

**Условие 9.1.Работа на пречиствателното оборудване**

Експлоатират се следните пречиствателни съоръжения, за емисии в атмосферата:

**I.Инсталация за производство на вар и варови продукти:**

**Производство на негасена вар в две варови пещи:**

-Ръкавен филтър тип PGF 360/6h127-18x10x1/2S, FLS-MILIO към Изпускащо устройство П-5 – Варова пещ № 3;

-Ръкавен филтър тип Scheuh 2към Изпускащо устройство П-6 – Варова пещ № 1;

-Ръкавен филтър тип FKE 8/6NF130/6, DISA към Изпускащо устройство П-10 – Бункерно стопанство за негасена вар;

-Ръкавен филтър тип SFDB 05/09-C-02, Scheush към Изпускащо устройство П-3 – Варов хидратор, Цех “Хидратирана вар”

-Ръкавен филтър тип SFDТ 05/12-C-01, Scheush към Изпускащо устройство П-2 – Цех “Хидратирана вар”, общо обезпрашаване;

-Ръкавен филтър тип РФК към Изпускащо устройство П-9 – Пълначна машина за хидратирана вар

-Ръкавен филтър тип Интензив-филтър към Изпускащо устройство П-4 – Сушилна инсталация, Производство на калциев карбонат.

**II.Инсталация за производство на калциев карбид**

-Ръкавен филтър тип МЕТЕКО-ДАНИЕЛИ към Изпускащо устройство П-7 – Електродъгова пещ, Цех “Карбиден”;

-Батерия от циклони тип ЦН-15 към Изпускащо устройство П-8 – Челюстна трошачка и сито, Цех “Карбиден”.

**III.Инсталация за фино смилане на негасена вар (калциев оксид)**

-Ръкавен филтър към Изпускащо устройство П-11 – дозираща лента, Инсталация за фино смилане на негасена вар;

-Ръкавен филтър към Изпускащо устройство П-12 – ролкова мелница, Инсталация за фино смилане на негасена вар.

Операторът прилага:

-Инструкция за мониторинг на стойности на контролираните параметри, осигуряващи оптимален работен режим на пречиствателните съоръжения, в съответствие с определените такива с условията на комплексното разрешително. Представени са инструкции и записи за всяко пречиствателно съоръжение;

-Инструкция за периодична оценка на съответствието на измерените/изчислените стойности на контролираните параметри за всяко пречиствателно съоръжение с определените оптимални такива с условията на комплексното разрешително. Инструкцията включва установяване на причините за несъответствията и предприемане на коригиращи действия. За проверявания период са представени записи за всяко пречиствателно съоръжение в зависимост от натоварването на съоръжението. Не са констатирани несъответствия.

**Условие 9.2.Емисии от точкови източници**

Технологичните и вентилационни газове се изпускат организирано през 12 броя изпускащи устройства (комини). Собствени периодични измервания (СПИ) на емисиите на вредни вещества в отпадъчните газове, изпускани в атмосферния въздух се извършват на:

**I.Инсталация за производство на вар и варови продукти**

**1.Производство на негасена вар в две варови пещи**

Три броя изпускащи устройства (комини) П-5, П-6 и П-10 с източник на отпадъчни газове-Варови пещи №1, №3, Бункерно стопанство за негасена вар; Два броя изпускащи устройства П-11 и П-12 с източник на отпадъчни газове Дозираща лента и Ролкова мелница към “Инсталация за фино смилане на вар”, за която е представено Удостоверение от юни 2014г. за въвеждане в експлоатация, издадено от главния архитект на Община Асеновград. Собствените периодични измервания (СПИ) на емисиите на вредни вещества в отпадъчните газове, изпускани през изпускащите устройства са с честота на измерване веднъж на две години. Представени са Протоколи от изпитване от декември 2014г. за изпускащи устройства П-5, П-10, П-11 и П-12 и от септември 2015г. за изпускащо устройство П-6. Не са констатирани превишения на максималните дебити на газовете и емисионните норми заложени с условията на комплексното разрешително.

**2.Производство на хидратирана вар**

Три броя изпускащи устройства (комини) П-3, П-9 и П-2 с източник на отпадъчни газове - Варов хидратор, Цех “Хидратирана вар”; Пълначна машина за хидратирана вар; Цех “Хидратирана вар”, общо обезпрашаване. Собствените периодични измервания (СПИ) на емисиите на вредни вещества в отпадъчните газове, изпускани през изпускащите устройства са с честота на измерване веднъж на две години. Представени са Протоколи от изпитване от декември 2014г. за изпускащи устройства П-3, П-9 и П-2. Не са констатирани превишения на максималните дебити на газовете и емисионните норми заложени с условията на комплексното разрешително.

**3.Производство на калциев карбонат**

Едно изпускащо устройство (комин) П-4 с източник на отпадъчни газове - Сушилна инсталация. Собствените периодични измервания (СПИ) на емисиите на вредни вещества в отпадъчните газове, изпускани през изпускащoтo устройствo са с честота на измерване веднъж на две години. Представен e Протокол от изпитване от декември 2014г. за изпускащо устройство П-4. Не са констатирани превишения на максималните дебити на газовете и емисионните норми заложени с условията на комплексното разрешително.

**II.Инсталация за производство на калциев карбид**

Два броя изпускащи устройства (комини) П-7 и П-8 с източници на отпадъчни газове - Електродъгова пещ към цех “Карбиден”; Челюстна трошачка и сито към цех “Карбиден”. Собствените периодични измервания (СПИ) на емисиите на вредни вещества в отпадъчните газове, изпускани през изпускащите устройства са с честота на измерване веднъж на две години. Представени са Протоколи от изпитване от декември 2014г. за изпускащо устройство П-8 и от май 2015г. за изпускащо устройство П-7. Не са констатирани превишения на максималните дебити на газовете и емисионните норми заложени с условията на комплексното разрешително.

**III.Парова централа**

Едно изпускащо устройство (комин) П-1 с източник на отпадъчни газове - два броя котли с термична мощност под 0.5 MWth, който не подлежи на СПИ, съгласно Наредба №1/27.06.2005г. за норми за допустими емисии на вредни вещества (замърсители), изпускани в атмосферата на обекти и дейности с неподвижни източници на емисии.

Операторът прилага Инструкция за извършване на периодична оценка на съответствието на измерените стойности на контролираните параметри с определените в разрешителното емисионни норми, установяване на причините за несъответствията и предприемане на коригиращи действия. Представени са записи с оценка на съответствието от юни 2015г. за изпускащо устройство П-7, от септември 2015г. за ИУ П-6 и от декември 2014г. за всички останали изпускащи устройства.

**Условие 9.3.Неорганизирани емисии**

Операторът прилага:

-Инструкция за периодична оценка на наличието на източници на неорганизирани емисии на площадката, установяване на причините за неорганизираните емисии от тези източници и предприемане на мерки за ограничаването им;

-Инструкция за извършване на периодична оценка на спазването на мерките за предотвратяване и ограничаване на неорганизираните емисии, установяване на причините за несъответствията и предприемане на коригиращи действия.

За периода от 19.09.2015г. до 15.12.2015г. са представени ежемесечни записи от извършени проверки и оценка на съответствието на: филтър Варова пещ №3, бункери за варовик, пресяване и миене на варовик, бункерно стопанство за негасена вар, бункерно стопанство за хидратна вар, бункер филтър на “Карбидна пещ”.

От проверка на място извършена на 07.09.2016г. не е констатирано наличие на източници на неорганизирани емисии на производствената площадката.

**Условие 9.4.Интензивно миришещи вещества**

От проверка на място извършена на 07.09.2016г. не е констатирано разпространение на миризми извън границите на производствената площадка.

През 2015г. в РИОСВ-Пловдив са постъпили пет броя сигнали за неорганизирано изпускане на прахови емисии и разпространение на миризми извън границите на производствената площадка на “Калцит” АД, гр.Асеновград. При проверките извършени от РИОСВ-Пловдив на подадените сигналите не са констатирани несъответствия;

**Условие 9.5.Въздействие на емисиите на вредни вещества върху качеството на атмосферния въздух** (КАВ)

За периода от 19.09.2015г. до 15.12.2015г. няма данни за влошаване на КАВ с причинител производствената дейност на “Калцит” АД.

**Условие 9.6.Собствен мониторинг**

Определеният с условията на комплексното разрешително собствен периодичен мониторинг на емисиите на вредни вещества изпускани в атмосферния въздух е с честота на измерване веднъж на две години. Представени са протоколи от изпитване от месец декември 2014г., месец май 2015г. и месец септември 2015г. Не са констатирани превишения на максималните дебити на газовете и емисионните норми заложени с условията на комплексното разрешително.

**Условие № 10.Емисии на отпадъчни води**

**Условие 10.1.Производствени отпадъчни води**

**Условие 10.1.1.Работа на пречиствателните съоръжения**

Операторът експлоатира и поддържа следните пречиствателни съоръжение: еднокамерен утаител, трикамерен утаителен басейн и четирикамерен утаителен басейн.

Операторът прилага:

-Инструкция за поддържане на оптималните стойности на технологичните параметри, осигуряващи оптимален работен режим на пречиствателните съоръжения;

-Инструкция за периодична оценка на съответствие на измерените стойности на контролираните параметри за всяко пречиствателно съоръжение с определените оптимални такива с условията на разрешителното. Инструкцията включва установяване на причините за несъответствие и предприемане на коригиращи действия.

За периода от 19.09.2015г. до 15.12.2015г. са представени записи със стойностите на технологичните параметри и оценка на съответствието за всяко пречиствателно съоръжение. Не са констатирани несъответствия.

**Условие 10.1.2.Емисионни норми – индивидуални емисионни ограничения**

Определеният с условията на комплексното разрешително мониторинг на производствени отпадъчни води, като част от смесен поток отпадъчни води (производствени отпадъчни води от карбонатното производство, от измиване на площадката; битово-фекални води от “варови продукти” и дъждовни води от района на варовото и карбонатното производство на площадката, след еднокамерен утаител, води от измиване на скалната маса на ситата, след трикамерен утаител, производствени отпадъчни води от варелен цех, охлаждащи води (излишък от охлаждащи води от изравнителен басейн след карбидна пещ, при преливането му), производствени и охлаждащи отпадъчни води, от инсталация за производство на ацетилен след четирикамерен утаител, битово-фекални води и дъждовни води от площадката) в точка на заустване и пробовземане №1 е с честота на измерване веднъж годишно по показателите определени с условията на комплексното разрешително. Представени са Протоколи от изпитване от месец декември 2015г. за показатели - активна реакция, неразтворени вещества и нефтопродукти. Не са констатирани превишения на максимално допустимите концентрации на вещества в смесен поток отпадъчни води.

Операторът прилага:

-Инструкция за измерване/изчисляване на количествата зауствани отпадъчни води в смесения поток;

-Инструкция за оценка на съответствието на резултатите от собствения мониторинг с максимално допустимите концентрации на вещества в смесен поток отпадъчни води, установяване на причините за несъответствията и предприемането на коригиращи действия.

В ГДОС за 2015г. са докладвани количествата заустени отпадъчни води, като част от смесен поток отпадъчни води в градска канализация. Представени са записи с оценка на съответствието на резултатите от собствения мониторинг с максимално допустимите концентрации на вещества в смесен поток отпадъчни води. Не са констатирани несъответствия.

Прилага се Инструкция за периодична проверка и поддръжка на състоянието на канализационната мрежа на площадката на дружеството, включително установяване на течове и предприемане на коригиращи действия за тяхното отстраняване. Представени са записи от извършени проверки с оценка на съответствието. Не са констатирани несъответствия.

**Условие 10.2.Охлаждащи води**

Охлаждащите води са част от смесен поток отпадъчни води. Мониторинга се извършва по Условие 10.1. Производствени отпадъчни води. Не са констатирани несъответствия.

**Условие 10.3.Битово-фекални води**

Битово-фекалните води са част от смесен поток отпадъчни води. Мониторинга се извършва по Условие 10.1. Производствени отпадъчни води. Не са констатирани несъответствия.

**Условие 10.4.Дъждовни води**

Операторът зауства дъждовните води в градската канализационна система, като част от смесен поток отпадъчни води. Мониторингът се извършва по Условие 10.1. Производствени отпадъчни води. Не са констатирани несъответствия.

**Условие № 11.Управление на отпадъците**

**Условие 11.1. (актуализирано с Решение № 82-Н0-И0-А3/2015г.) Образуване на отпадъци**

###### Образуваните отпадъци при работата на инсталациите по Условие №2 за 2015г. не се различават по вид (код и наименование) и не превишават количества, разрешени с условията на комплексното разрешително. Докладвано в ГДОС за 2015г.

Операторът прилага инструкция за периодична оценка на съответствието на нормите за ефективност при образуването на отпадъци с определените такива в условията на разрешителното (инструкцията включва установяване на причините за несъответствия и предприемане на коригиращи действия). Представени са записи с оценка на съответствието на нормите за ефективност при образуването на отпадъци за 2015г. Не са констатирани несъответствия.

**Условие 11.2. (актуализирано с Решение №82-Н0-И0-А2/2013г.) Приемане на отпадъци за третиране**

Не са приемани отпадъци за третиране на територията на производствената площадка.

**Условие 11.3. (актуализирано с Решение 82-Н0-И0-А2/2013г., актуализирано с Решение 82-Н0-И0-А3/2015г.) Предварително съхраняване на отпадъците**

Прилага се инструкция за периодична оценка на съответствието на предварителното съхраняване с условията на разрешителното, на причините за установените несъответствия и за предприемане на коригиращи действия. Предварително са съхранявани единствено отпадъците, разрешени с условията на издаденото комплексно разрешително на площадките обозначени на “Актуален план” от май 2015г. От извършена проверка на място не са констатирани несъответствия при предварителното съхраняване на отпадъците с код и наименование разрешени с условията на комплексното разрешително.

**Условие 11.4. (актуализирано с Решение №82-Н0-И0-А2/2013г.) Транспортиране на отпадъците**

Предавани са за транспортиране единствено отпадъци с код, наименование и количества разрешени с условията на комплексното разрешително на фирми притежаващи необходимите документи издадени по Закона за управление на отпадъците или Комплексно разрешително и въз основа на сключен писмен договор.. За проверявания период не е извършвано предаване за транспортиране на опасни отпадъци. За предадените неопасни отпадъци за транспортиране извън площадката са представени разрешения, договори, фактури, приемо-предавателни протоколи на фирмите, на които са предадени.

**Условие 11.5.(актуализирано с Решение №82-Н0-И0-А2/2013г., актуализирано с Решение №82-Н0-И0-А3/2015г.) Оползотворяване в т.ч. рециклиране на отпадъци**

В ГДОС за 2015г. са докладвани количествата отпадъци предадени за оползотворяване в т.ч. рециклиране и отпадъците оползотворени на производствената площадка.

На площадката е извършена операция по оползотворяване с код R5 (рециклиране/възстановяване на други неорганични материали), както следва:

-В Инсталация за производство на калциев карбид на отпадък с код 10 13 13 - Твърди отпадъци от пречистване на газове, различни от упоменатите в 10 13 12 (прах от ръкавни филтри от карбидна пещ) и на отпадък с код 10 13 13 - Твърди отпадъци от пречистване на газове, различни от упоменатите в 10 13 12 (прах от циклони от карбидна пещ);

-В Инсталация за производство на хидратна вар на отпадък с код 10 13 13 - Твърди отпадъци от пречистване на газове, различни от упоменатите в 10 13 12 (от варови пещи);

-В Инсталация за производство на вар и варови продукти на отпадък с код 10 13 99 - Отпадъци, неупоменати другаде (калциев хидрооксид);

**Условие 11.6. (актуализирано с Решение 082-Н№-А3/2015г.) Обезвреждане на отпадъците**

За проверявания период са предавани за обезвреждане единствено, отпадъците образувани от дейността на дружеството, разрешени с условията на издаденото комплексно разрешително. Не са констатирани несъответствия.

**Условие 11.7.Контрол и измерване на отпадъците**

###### Образуваните отпадъци при работата на инсталациите по Условие №2 не се различават по вид (код и наименование) и количества, разрешени с условията на комплексното разрешително.

Операторът прилага инструкция за измерване на образуваните количества отпадъци и изчисление на стойностите на нормите за ефективност при образуването на отпадъци в съответствие с условията на настоящото разрешително и инструкция за оценка на съответствието на наблюдаваните годишни количества образувани отпадъци и стойностите на норми за ефективност при образуването на отпадъци (само за отпадъците, които се генерират пряко от производствения процес) с определените такива в условията на разрешителното (инструкцията включва установяване на причините за несъответствия и предприемане на коригиращи действия). Докладвано е в ГДОС за 2015г. и са представени записи за образуваните отпадъци на площадката и Отчетни книги със записи за всеки отпадък. Не са констатирани несъответствия.

**Условие 11.8. (актуализирано с Решение №82-Н0-И0-А3/2015г.) Анализи на отпадъците**

За проверявания период не са образувани и не е извършвана класификация на отпадъци с огледални кодове, поради тази причина не са извършвани анализи.

**Условие 11.9. (актуализирано с Решение №82-Н0-И0-А3/2015г.) Документиране и докладване**

В ИАОС, гр.София са представени Годишни отчети за 2015г., съгласно Наредба №1 от 04 юни 2014 г. за реда и образците, по които се предоставя информация за дейностите по отпадъците, както и реда за водене на публични регистри (обн. ДВ, бр.51 от 20.06.2014г.).

За проверявания период е представена информацията изискана с условията на комплексното разрешително.

**Условие №12.Шум**

Изготвени са и се прилагат:

-Инструкция за наблюдение на показателите поставени с условията на комплексното разрешително не по-малко от един път в рамките на две последователни години на показателите: общата звукова мощност на площадката; еквивалентните нива на шум в определени точки по границата на площадката; еквивалентни нива на шум в мястото на въздействие;

-Инструкция за оценка на съответствието на установените еквивалентни нива на шум по границата на производствената площадка и в мястото на въздействие с разрешените такива, установяване на причините за допуснатите несъответствия и предприемане на коригиращи действия.

Представени са протоколи от изпитване за дневно, вечерно и нощно ниво на шум в определени точки по границата на площадката и в мястото на въздействие от декември 2014г. и запис с оценка на съответствието от декември 2014г. Не са констатирани несъответствия.

С писмо от януари 2015г. е представен в РИОСВ-Пловдив Доклад за резултатите от извършените собствени периодични измервания на нивата на шум.

**Условие №13.Опазване на почвата и подземните води от замърсяване**

С условията на комплексното разрешително не е заложен мониторинг на почви.

Собствения мониторинг на подземни води се извършва съгласно условията в издадените Разрешителни за водовземане от Басейнова дирекция Източнобеломорски район, гр.Пловдив.

Операторът прилага:

-Инструкция за периодична проверка за наличие на течове от тръбопроводи и оборудване, разположени на открито, установяване на причините и отстраняване на течовете. Представени са записи за всяко тримесечие на 2015г. от извършени проверки и оценка на съответствието.Не са констатирани несъответствия. Докладвано е в ГДОС за 2015г.

-Инструкция за отстраняване на разливи от вещества/препарати, които могат да замърсят почвите/подземните води и третиране на образуваните отпадъци. Не са констатирани разливи и/или изливания на вредни и опасни вещества върху производствената площадка.

**Условие № 14. (актуализирано с Решение 82-Н0-И0-А3/2015г.) Предотвратяване и действия при аварии и случаи на непосредствена заплаха за екологични щети и/или причинени екологични щети**

Представен е План за действие при аварии от 2011г., утвърден от ръководителя на предприятието и съгласуван от началника на РСПБЗН – гр.Асеновград.

Прилага се инструкция за оценка на риска от аварии при извършване на организационни и технически промени. За проверявания период не са възниквали аварийни ситуации.

В РИОСВ-Пловдив е внесена информация с писмо вх.№1480 от 26.05.2015г. - копие от становище на МОСВ с писмо изх.№26-00-4147 от 25.11.2009г., че “Калцит” АД не се класифицира като предприятие и/или съоръжение с нисък/висок рисков потенциал и не е необходимо издаване на разрешително по чл.104 от ЗООС. За проверявания период не е извършвана промяна във вида и количествата на ОХВ, съхранявани на производствената площадка.

**Условие №15. (актуализирано с Решение №82-Н0-И0-А2/2013г.) Преходни и анормални режими на работа (пускане, спиране, внезапни спирания и др.)**

Прилагат се:

-Технологични инструкции за пускане (влизане в стабилен работен режим) и спиране на инсталациите разрешени с условията на комплексното разрешително, съдържащи необходимите мерки и действия, осигуряващи оптималното протичане на производствените процеси;

-Инструкция за документиране на действията по технологичните инструкции за пускане и спиране на инсталациите, включваща продължителността на процесите по пускане и спиране на инсталациите разрешени с условията на комплексното разрешително.

Представени са Дневник със записи за спиране и пускане на Карбидна пещ, План за мониторинг при анормални режими на работа на инсталациите разрешени с условията на комплексното разрешително от януари 2014г.

**Условие №16.(актуализирано с Решение №82-Н0-И0-А3/2015г.) Прекратяване на работата на инсталациите или на части от тях**

За проверявания период не е вземано решение от оператора за прекратяване или временно прекратяване на дейността на инсталациите или части от тях.

**Инвестиционна програма за привеждане в съответствие с условията на Комплексно разрешително №82/2005г. на “Калцит”** **АД, гр.Асеновград**

1.Подмяна на материята на платното на ръкавите на филтъра на Варова пещ №3 с по-висококачествена и с по-добри показатели на очистване на димните газове - крайният срок за изпълнение на мярката е 31.12.2016г.

**По Комплексно разрешително №82-Н1/2015г., издадено ново с Решение №82-Н1-И0-А0/2015г.**

**(проверката включва периода от 16.12.2015г. до 09.09.2016г.)**

**Условие №2.Инсталации, обхванати от това разрешително**

За проверявания период не са констатирани несъответствия, не е извършвана промяна на инсталациите в обхвата на Приложение №4 от Закона за опазване на околната среда (ЗООС) посочени в условието.

1.Инсталация за производство на вар и варови продукти: Варова пещ №1 - извършва производствена дейност; Варова Пещ №3 - извършва производствена дейност;

2.Инсталация за производство на калциев карбид: Карбидна пещ - пусната в експлоатация на 21.12.2015г., спряна на 02.03.2016г. за профилактика и ремонт (РИОСВ-Пловдив уведомена с писма), в момента на проверката не извършва производствена дейност;

3.Инсталация за производство на ацетилен - спряна на 25.07.2016г. (РИОСВ-Пловдив уведомена), в момента на проверката не извършва производствена дейност.

**Условие №3.Обхват**

За периода от 16.12.2015г. до 09.09.2016г. не е извършвана промяна на границите на производствената площадка, не е въвеждана в експлоатация Инсталация за фино смилане на въглища/петролен кокс.

При извършената проверка по документи и на място на 07.09.2016г. е констатирано, че за периода 16.12.2015г. до 07.09.2016г.:

-Oператорът “Калцит” АД, гр.Асеновград представи информация за документирана класификация по чл.103, ал.1 от Закона за опазване на околната среда /ЗООС/ (ДВ бр.62 от 2015г., в сила от 14.08.2015г.), съгласно която предприятието се класифицира като предприятие с висок рисков потенциал за налично опасно вещество по Приложение №3 от ЗООС - калциев карбид (твърдо вещество на буци, в метални варели, запечатани с асфалт), с категория на опасност О2 - “Вещества и смеси, които при контакт с вода отделят запалими газове, Категория 1” с прагова стойност за висок рисков потенциал 500 тона;

-Проектния капацитет на технологичното съоръжение (покрит склад за калциев карбид)-2 000 тона;

-Наличното количество калциев карбид на площадката към 07.09.2016г. е 1200 тона.

Съгласно изискванията на чл.103, ал.2 от ЗООС операторът “Калцит” АД, гр.Асеновград не е подал до Министъра на околната среда и водите уведомление за извършената класификация (предприятие с висок рисков потенциал) в срок до 1 юни 2016г., предвиден в §24 от Преходните и заключителни разпоредби към ЗООС (ДВ бр.62 от 2015г., в сила от 14.08.2015г.).

За констатираното нарушение на оператора “Калцит” АД, гр.Асеновград е съставен Акт за установяване на административно нарушение.

**Условие №4.Капацитет на инсталациите**

За проверявания период не е констатирано превишение на капацитета на инсталациите, разрешен с условията на комплексното разрешително. Представени са записи.

**Условие №5.Управление на околната среда**

Операторът прилага система за управление на околната среда (СУОС), съобразена с поставените условията на комплексното разрешително. Не са констатирани несъответствия.

Изготвени и представени са всички инструкции, изискани с условията на комплексното разрешително.

**Условие №6.Тълкуване**

Представена е информация изискана с условията на комплексното разрешително.

**Условие №7.Уведомяване**

За периода от 16.12.2015г. до 09.09.2016г. не са възниквали аварийни или други замърсявания, не е съществувала непосредствена заплаха за екологични щети и не са причинени екологични щети. Представена е Оценка за възможни случаи на непосредствена заплаха за екологични щети и за причинени екологични щети и за минимални размер на разходите за тяхното изпълнение от октомври 2013г. В РИОСВ-Пловдив и Басейнова дирекция са представени резултатите от мониторинга, определен с условията на разрешителното.

**Условие №8.Използване на ресурси**

**Условие 8.1.Използване на вода**

Изградени са два броя сондажни кладенци, от които един е разположен извън производствената площадка, а другият е разположен на производствената площадка. Представени са Разрешителни за водовземане, издадени съгласно изискванията на Закона за водите. Операторът спазва поставените условия в издадените разрешителни. Представени са записи за употребените количества вода за производствени нужди (включително и охлаждане). Не са констатирани превишения на разрешените количества вода за производствени нужди (включително за охлаждане) за единица продукт.

Операторът прилага:

-Писмена Инструкция за експлоатация и поддръжка на технологичното оборудване на: Процеса измиване на варовика (Инсталация за производство на вар и варови продукти); Процеса на охлаждане на електродържателите на карбидна пещ (Инсталация за производство на калциев карбид); Процеса охлаждане на бутилките по време на пълненето им (Инсталация за производство на ацетилен), основни консуматори на вода за производствени нужди (включително охлаждане). Представени са записи за технологичното оборудване на всяка инсталация.

-Инструкция за извършване на проверки на техническото състояние на водопроводната мрежа на площадката, установяване на течове и предприемане на действия за тяхното отстраняване. Представени са записи от извършени проверки на техническото състояние на водопроводната мрежа. Не са установени течове.

-Инструкция за измерване и документиране на изразходваните количества вода за производствени нужди (включително охлаждане). Документираната информация включва: Годишна консумация на вода за производствени нужди (включително охлаждане) за инсталациите по **Условие 2,** попадащи в обхвата на Приложение №4 от ЗООС; Стойността на годишната норма за ефективност при употребата на вода за производствени нужди (включително охлаждане) за инсталациите по **Условие 2**, попадащи в обхвата на Приложение №4 от ЗООС. Представени са ежемесечни записи по инсталации.

-Инструкция за оценка на съответствието на изразходваните количества вода за производствени нужди с нормата заложена с условията на комплексното разрешително. Инструкцията включва установяване на причините за несъответствията и предприемане на коригиращи действия. Представени са ежемесечни записи с оценка на съответствието. Не са констатирани несъответствия.

**Условие 8.2.Енергия**

За проверявания период не са констатирани превишения на количествата консумирана електроенергия за единица продукт.

Операторът прилага:

-Инструкция за експлоатация и поддръжка на: Газодувки и вентилатори на филтрите към изпускащите устройства (Инсталация за производство на вар и варови продукти); Електродъгова пещ (Инсталация за производство на калциев карбид); Компресор за ацетилен (Инсталация за производство на ацетилен), основни консуматори на електроенергия. Представени са записи за проверявания период.

-Инструкция, осигуряваща измерване и документиране на количества електроeнергия изразени като: Годишнa консумация на електроенергия за производствени нужди за инсталациите по **Условие 2**, попадащи в обхвата на Приложение №4 на ЗООС; Стойността на годишната норма за ефективност при употребата на електроенергия за инсталациите по Условие 2, попадащи в обхвата на Приложение №4 на ЗООС. Представени са ежемесечни записи по инсталации.

-Инструкция за оценка на съответствието на изчислените количества консумирана електроенергия с определените такива с условията на комплексното разрешително, в това число установяване на причините за несъответствията и предприемане на коригиращи действия за отстраняването им. Представени са ежемесечни записи с оценка на съответствието. Не са констатирани несъответствия.

**Условие 8.3.Суровини и горива**

Операторът прилага:

-Инструкции, осигуряващи измерване/изчисляване и документиране на използваните количества суровини и горива изразени като: Годишна консумация на суровини и горива за инсталациите по Условие 2, попадащи в обхвата на Приложение 4 към ЗООС; Стойности на годишните норми за ефективност при употребата на суровини и горива;

-Инструкция за оценка на съответствието на стойностите на годишните норми за ефективност на използваните суровини и горива с нормата заложена с условията на комплексното разрешително. Инструкцията включва установяване на причините за несъответствия и предприемане на коригиращи действия.

Представени са:

-Ежемесечни записи с оценка на съответствието на използваните суровини и горива по инсталации;

-Информационни листове за безопасност на използваните опасни химични вещества и препарати, спомагателни материали и горива;

-Информационни листове за произвежданите продукти калциев карбид, калциев хидрооксид, хидратирана вар, калциев оксид, ацетилен.

За проверявания период не е планирана и извършвана промяна на местата за съхранение на всички опасни химични вещества използвани като суровини, спомагателни материали и горива. Представени са записи за извършени проверки на съоръженията и площадките за съхранение на суровини и спомагателни материали. Не са констатирани несъответствия.

**Условие № 9.Емисии в атмосферата**

**Условие 9.1.Работа на пречиствателното оборудване**

Експлоатират се следните пречиствателни съоръжения, за емисии в атмосферата:

-Ръкавен филтър на ИУ П 2 към цех „Хидратирана вар”, общо обезпрашаване;

-Ръкавен филтър на ИУ П 3 към варов хидратор в цех „Хидратирана вар”;

-Ръкавен филтър на ИУ П 4 към сушилна инсталация в цех „Карбонатен“

-Ръкавен филтър на ИУ П 5 към варова пещ № 3;

-Ръкавен филтър на ИУ П 6 към варова пещ № 1;

-Ръкавен филтър на ИУ П 7 към електродъгова пещ в цех „Карбиден”;

-8 бр. циклони на ИУ П 8 към челюстна трошачка и сито в цех „Карбиден”;

-Ръкавен филтър на ИУ П 9 към пълначна машина за хидратирана вар;

-Ръкавен филтър на ИУ П 10 към бункерно стопанство за негасена вар;

-Ръкавен филтър на ИУ П 11 към дозираща лента на Инсталация за фино смилане на негасена вар;

-Ръкавен филтър на ИУ П 12 към ролкова мелница на Инсталация за фино смилане на негасена вар,

**След изпълнението на Условие 3.5 “На притежателя на настоящото разрешително се разрешава изграждането и експлоатацията на Инсталация за фино смилане на въглища/петролен кокс, както и на две нови изпускащи устройства към нея”:**

-Ръкавен филтър на ИУ П 13 към система за обезпрашаване на Инсталация за фино смилане на въглища/петролен кокс;

-Ръкавен филтър на ИУ П 14 към сепаратор за готов продукт на Инсталация за фино смилане на въглища/петролен кокс.

За периода от 16.12.2015г. до 09.09.2016г. Инсталация за фино смилане на въглища/петролен кокс не е въвеждана в експлоатация. На площадката изпускащи устройства (комини) П 13 и П 14 не са изградени.

Операторът прилага:

-Инструкция за мониторинг на стойности на контролираните параметри, осигуряващи оптимален работен режим на пречиствателните съоръжения, в съответствие с определените такива с условията на комплексното разрешително. Представени са инструкции и записи за всяко пречиствателно съоръжение;

-Инструкция за периодична оценка на съответствието на измерените/изчислените стойности на контролираните параметри за всяко пречиствателно съоръжение с определените оптимални такива с условията на комплексното разрешително. Инструкцията включва установяване на причините за несъответствията и предприемане на коригиращи действия. За проверявания период са представени записи за всяко пречиствателно съоръжение в зависимост от натоварването на съоръжението. Не са констатирани несъответствия.

**Условие 9.2.Емисии от точкови източници**

За проверявания период технологичните и вентилационни газове се изпускат организирано през 12 броя изпускащи устройства (комини). Собствени периодични измервания (СПИ) на емисиите на вредни вещества в отпадъчните газове, изпускани в атмосферния въздух се извършват на:

**I.Инсталация за производство на вар и варови продукти**

**1.Производство на негасена вар в две варови пещи**

Три броя изпускащи устройства (комини) П-5, П-6 и П-10 с източник на отпадъчни газове-Варови пещи №1, №3, Бункерно стопанство за негасена вар; Два броя изпускащи устройства П-11 и П-12 с източник на отпадъчни газове Дозираща лента и Ролкова мелница към “Инсталация за фино смилане на вар”, за която е представено Удостоверение от юни 2014г. за въвеждане в експлоатация, издадено от главния архитект на Община Асеновград. Собствените периодични измервания (СПИ) на емисиите на вредни вещества в отпадъчните газове, изпускани през изпускащите устройства са с честота на измерване веднъж на две години. Представени са Протоколи от изпитване от декември 2014г. за изпускащи устройства П-5, П-10, П-11 и П-12 и от септември 2015г. за изпускащо устройство П-6. Не са констатирани превишения на максималните дебити на газовете и емисионните норми заложени с условията на комплексното разрешително.

**2.Производство на хидратирана вар**

Три броя изпускащи устройства (комини) П-3, П-9 и П-2 с източник на отпадъчни газове - Варов хидратор, Цех “Хидратирана вар”; Пълначна машина за хидратирана вар; Цех “Хидратирана вар”, общо обезпрашаване. Собствените периодични измервания (СПИ) на емисиите на вредни вещества в отпадъчните газове, изпускани през изпускащите устройства са с честота на измерване веднъж на две години. Представени са Протоколи от изпитване от декември 2014г. за изпускащи устройства П-3, П-9 и П-2. Не са констатирани превишения на максималните дебити на газовете и емисионните норми заложени с условията на комплексното разрешително.

**3.Производство на калциев карбонат**

Едно изпускащо устройство (комин) П-4 с източник на отпадъчни газове - Сушилна инсталация. Собствените периодични измервания (СПИ) на емисиите на вредни вещества в отпадъчните газове, изпускани през изпускащoтo устройствo са с честота на измерване веднъж на две години. Представен e Протокол от изпитване от декември 2014г. за изпускащо устройство П-4. Не са констатирани превишения на максималните дебити на газовете и емисионните норми заложени с условията на комплексното разрешително.

**II.Инсталация за производство на калциев карбид**

Два броя изпускащи устройства (комини) П-7 и П-8 с източници на отпадъчни газове - Електродъгова пещ към цех “Карбиден”; Челюстна трошачка и сито към цех “Карбиден”. Собствените периодични измервания (СПИ) на емисиите на вредни вещества в отпадъчните газове, изпускани през изпускащите устройства са с честота на измерване веднъж на две години. Представени са Протоколи от изпитване от декември 2014г. за изпускащо устройство П-8 и от май 2015г. за изпускащо устройство П-7. Не са констатирани превишения на максималните дебити на газовете и емисионните норми заложени с условията на комплексното разрешително.

**III.Парова централа**

Едно изпускащо устройство (комин) П-1 с източник на отпадъчни газове - два броя котли с термична мощност под 0.5 MWth, който не подлежи на СПИ, съгласно Наредба №1/27.06.2005г. за норми за допустими емисии на вредни вещества (замърсители), изпускани в атмосферата на обекти и дейности с неподвижни източници на емисии.

**Условие 9.3.Неорганизирани емисии**

Операторът прилага:

-Инструкция за периодична оценка на наличието на източници на неорганизирани емисии на площадката, установяване на причините за неорганизираните емисии от тези източници и предприемане на мерки за ограничаването им;

-Инструкция за извършване на периодична оценка на спазването на мерките за предотвратяване и ограничаване на неорганизираните емисии, установяване на причините за несъответствията и предприемане на коригиращи действия.

За периода от 16.12.2015г. до 07.09.2016г. са представени ежемесечни записи от извършени проверки и оценка на съответствието на: филтър Варова пещ №3, бункери за варовик, пресяване и миене на варовик, бункерно стопанство за негасена вар, бункерно стопанство за хидратна вар, бункер филтър на “Карбидна пещ”.

За периода от 16.12.2015г. до 07.09.2016г. е постъпил един сигнал на “зелен телефон” на РИОСВ-Пловдив за разпиляване на пепел. При извършена проверка от РИОСВ-Пловдив на подадения сигнал не са констатирани несъответствия.

От проверка на място извършена на 07.09.2016г. не е констатирано наличие на източници на неорганизирани емисии на производствената площадката.

**Условие 9.4.Интензивно миришещи вещества**

Операторът прилага инструкция за периодична оценка на спазването на мерките за предотвратяване/намаляване емисиите на интензивно миришещи вещества. Представени са ежемесечни записи. Не са констатирани несъответствия.

От проверка на място извършена на 07.09.2016г. не е констатирано разпространение на миризми извън границите на производствената площадка.

**Условие 9.5.Въздействие на емисиите на вредни вещества върху качеството на атмосферния въздух** (КАВ)

За периода от 16.12.2015г. до 07.09.2016г. няма данни за влошаване на КАВ с причинител производствената дейност на “Калцит” АД.

**Условие 9.6.Собствен мониторинг**

Определеният с условията на комплексното разрешително собствен периодичен мониторинг на емисиите на вредни вещества изпускани в атмосферния въздух е с честота на измерване веднъж на две години. Представени са протоколи от изпитване от месец декември 2014г., месец май 2015г. и месец септември 2015г. Не са констатирани превишения на максималните дебити на газовете и емисионните норми заложени с условията на комплексното разрешително.

**Условие № 10.Емисии на отпадъчни води**

**Условие 10.1.Производствени отпадъчни води**

**Условие 10.1.1.Работа на пречиствателните съоръжения**

Операторът експлоатира и поддържа следните пречиствателни съоръжение: еднокамерен утаител, трикамерен утаителен басейн и четирикамерен утаителен басейн.

Операторът прилага:

-Инструкция за поддържане на оптималните стойности на технологичните параметри, осигуряващи оптимален работен режим на пречиствателните съоръжения;

-Инструкция за периодична оценка на съответствие на измерените стойности на контролираните параметри за пречиствателните съоръжения с определените оптимални такива с условията на разрешителното. Инструкцията включва установяване на причините за несъответствие и предприемане на коригиращи действия;

-Инструкция за периодична проверка и подръжка (ремонт) на всяка от пречиствателните станции/съоръжения;

За проверявания период са представени записи със стойностите на технологичните параметри и оценка на съответствието за всяко пречиствателно съоръжение. Не са констатирани несъответствия.

**Условие 10.1.2.Емисионни норми – индивидуални емисионни ограничения**

Определеният с условията на комплексното разрешително мониторинг на производствени отпадъчни води, като част от смесен поток (производствени, охлаждащи, битово-фекални и дъждовни) отпадъчни води е с честота на измерване веднъж годишно по показателите определени с условията на комплексното разрешително. Производствени отпадъчни води, като част от смесен поток се заустват в градската канализационна система на гр. Асеновград. Представени са Протоколи от изпитване от месец декември 2015г. за показатели - активна реакция, неразтворени вещества и нефтопродукти. Не са констатирани превишения на максимално допустимите концентрации на вещества в смесен поток отпадъчни води.

Операторът прилага:

-Инструкция за оценка на резултатите от собствения мониторинг на смесен поток (производствени, охлаждащи, битово-фекални и дъждовни) отпадъчни води за съответствие с индивидуалните емисионни ограничения определени с условията на комплексното разрешително,установяване на причините за несъответствията и предприемането на коригиращи действия. Представен е запис с оценка на съответствие на резултатите от собствения мониторинг с максимално допустимите концентрации на вещества в смесен поток отпадъчни води. Не са констатирани несъответствия;

-Инструкция за периодична проверка и поддръжка на състоянието на канализационната мрежа на площадката на дружеството, включително установяване на течове и предприемане на коригиращи действия за тяхното отстраняване. Представени са записи от извършени проверки с оценка на съответствието. Не са констатирани несъответствия.

**Условие 10.2.Охлаждащи води**

Охлаждащите води са част от смесен поток отпадъчни води. Мониторинга се извършва по Условие 10.1. Производствени отпадъчни води. Не са констатирани несъответствия.

**Условие 10.3.Битово-фекални води**

Битово-фекалните води са част от смесен поток отпадъчни води. Мониторинга се извършва по Условие 10.1. Производствени отпадъчни води. Не са констатирани несъответствия.

**Условие 10.4.Дъждовни води**

Операторът зауства дъждовните води в градската канализационна система, като част от смесен поток отпадъчни води. Мониторингът се извършва по Условие 10.1. Производствени отпадъчни води. Не са констатирани несъответствия.

**Условие № 11.Управление на отпадъците**

**Условие 11.1.Образуване на отпадъци**

###### Образуваните отпадъци при работата на инсталациите по Условие №2 не се различават по вид (код и наименование) и не превишават количества, разрешени с условията на комплексното разрешително. Представени са ежемесечни записи.

Операторът прилага инструкция за периодична оценка на съответствието на нормите за ефективност при образуването на отпадъци с определените такива в условията на разрешителното (инструкцията включва установяване на причините за несъответствия и предприемане на коригиращи действия). Представени са ежемесечни записи с оценка на съответствието на нормите за ефективност при образуването на отпадъци. Не са констатирани несъответствия.

**Условие 11.2.Приемане на отпадъци за третиране**

Не са приемани отпадъци за третиране на територията на производствената площадка.

**Условие 11.3.Предварително съхраняване на отпадъците**

Прилага се инструкция за периодична оценка на съответствието на предварителното съхраняване с условията на разрешителното, на причините за установените несъответствия и за предприемане на коригиращи действия. Предварително са съхранявани единствено отпадъците, разрешени с условията на издаденото комплексно разрешително. От извършена проверка на място не са констатирани несъответствия при предварителното съхраняване на отпадъците с код и наименование разрешени с условията на комплексното разрешително.

**Условие 11.4.Транспортиране на отпадъците**

Предавани са за транспортиране единствено отпадъци с код, наименование и количества разрешени с условията на комплексното разрешително на фирми притежаващи необходимите документи издадени по Закона за управление на отпадъците или Комплексно разрешително и въз основа на сключен писмен договор. За проверявания период е представен Идентификационен документ от януари 2016г. за предаден отпадък с код 13 01 10\*. За предадените неопасни отпадъци за транспортиране извън площадката са представени разрешения, договори, фактури, приемо-предавателни протоколи на фирмите, на които са предадени.

**Условие 11.5.Оползотворяване в т.ч. рециклиране на отпадъци**

За проверявания период е извършено предаване на опасни и неопасни отпадъци с код, наименование и количества разрешени с условията на комплексното разрешително на фирми притежаващи необходимите документи издадени по Закона за управление на отпадъците или Комплексно разрешително и въз основа на сключен писмен договор.

На площадката е извършена операция по оползотворяване с код R5 (рециклиране/възстановяване на други неорганични материали), както следва:

-В Инсталация за производство на калциев карбид на отпадък с код 10 13 13 - Твърди отпадъци от пречистване на газове, различни от упоменатите в 10 13 12 (прах от ръкавни филтри от карбидна пещ) и на отпадък с код 10 13 13 - Твърди отпадъци от пречистване на газове, различни от упоменатите в 10 13 12 (прах от циклони от карбидна пещ);

-В Инсталация за производство на хидратна вар на отпадък с код 10 13 13 - Твърди отпадъци от пречистване на газове, различни от упоменатите в 10 13 12 (от варови пещи);

-В Инсталация за производство на вар и варови продукти на отпадък с код 10 13 99 - Отпадъци, неупоменати другаде (калциев хидрооксид).

**Условие 11.6.Обезвреждане на отпадъците**

За проверявания период са предавани за обезвреждане единствено, отпадъците образувани от дейността на дружеството, разрешени с условията на издаденото комплексно разрешително. Не са констатирани несъответствия.

**Условие 11.7.Контрол и измерване на отпадъците**

###### Образуваните отпадъци при работата на инсталациите по Условие №2 не се различават по вид (код и наименование) и количества, разрешени с условията на комплексното разрешително.

Операторът прилага инструкция за измерване на образуваните количества отпадъци и изчисление на стойностите на нормите за ефективност при образуването на отпадъци в съответствие с условията на настоящото разрешително и инструкция за оценка на съответствието на наблюдаваните годишни количества образувани отпадъци и стойностите на норми за ефективност при образуването на отпадъци (само за отпадъците, които се генерират пряко от производствения процес) с определените такива в условията на разрешителното (инструкцията включва установяване на причините за несъответствия и предприемане на коригиращи действия). Представени са ежемесечни записи за образуваните отпадъци на площадката с оценка на съответствието. Не са констатирани несъответствия.

**Условие 11.8.Анализи на отпадъците**

За проверявания период не са образувани и не е извършвана класификация на отпадъци с огледални кодове, поради тази причина не са извършвани анализи.

**Условие 11.9.Документиране и докладване**

В ИАОС, гр.София са представени Годишни отчети за 2015г., съгласно Наредба №1 от 04 юни 2014 г. за реда и образците, по които се предоставя информация за дейностите по отпадъците, както и реда за водене на публични регистри (обн. ДВ, бр.51 от 20.06.2014г.).

За проверявания период е представена информацията изискана с условията на комплексното разрешително.

**Условие №12.Шум**

Изготвени са и се прилагат:

-Инструкция за наблюдение на показателите поставени с условията на комплексното разрешително не по-малко от един път в рамките на две последователни години на показателите: общата звукова мощност на площадката; еквивалентните нива на шум в определени точки по границата на площадката; еквивалентни нива на шум в мястото на въздействие;

-Инструкция за оценка на съответствието на установените еквивалентни нива на шум по границата на производствената площадка и в мястото на въздействие с разрешените такива, установяване на причините за допуснатите несъответствия и предприемане на коригиращи действия.

Представени са протоколи от изпитване за дневно, вечерно и нощно ниво на шум в определени точки по границата на площадката и в мястото на въздействие от декември 2014г. и запис с оценка на съответствието от декември 2014г. Не са констатирани несъответствия.

С писмо от януари 2015г. е представен в РИОСВ-Пловдив Доклад за резултатите от извършените собствени периодични измервания на нивата на шум.

**Условие №13.Опазване на почвата и подземните води от замърсяване**

С условията на комплексното разрешително не е заложен мониторинг на почви.

Собствения мониторинг на подземни води се извършва съгласно условията в издадените Разрешителни за водовземане от Басейнова дирекция Източнобеломорски район, гр.Пловдив.

Операторът прилага:

-Инструкция за периодична проверка за наличие на течове от тръбопроводи и оборудване, разположени на открито, установяване на причините и отстраняване на течовете. За периода от 16.12.2015г. до 07.09.2016г. са представени записи от извършени проверки за всяко тримесечие и оценка на съответствието. Не са констатирани несъответствия.

-Инструкция за отстраняване на разливи от вещества/препарати, които могат да замърсят почвите/подземните води и третиране на образуваните отпадъци. Не са констатирани разливи и/или изливания на вредни и опасни вещества върху производствената площадка.

**Условие №14.Предотвратяване и действия при аварии и случаи на непосредствена заплаха за екологични щети и/или причинени екологични щети**

Представен е План за действие при аварии от 2011г., утвърден от ръководителя на предприятието и съгласуван от началника на РСПБЗН – гр.Асеновград.

Прилага се инструкция за оценка на риска от аварии при извършване на организационни и технически промени. За проверявания период не са възниквали аварийни ситуации.

Представена е информация за документирана класификация по чл.103, ал.1 от ЗООС (ДВ бр.62 от 2015г., в сила от 14.08.2015г.), съгласно която предприятието се класифицира като предприятие с висок рисков потенциал за налично опасно вещество по Приложение №3 от ЗООС - калциев карбид (твърдо вещество на буци, в метални варели, запечатани с асфалт), с категория на опасност О2- Вещества и смеси, които при контакт с вода отделят запалими газове, Категория 1 с прагова стойност за висок рисков потенциал 500 тона. От проверка по документи и на място извършена на 07.09.2016г. е констатирано, че проектния капацитет на технологичното съоръжение (покрит склад за калциев карбид) е 2 000 тона, а наличното количество калциев карбид към 07.09.2016г. е 1200 тона.

**Условие №15.Преходни и анормални режими на работа (пускане, спиране, внезапни спирания и др.)**

Прилагат се:

-Технологични инструкции за пускане (влизане в стабилен работен режим) и спиране на инсталациите разрешени с условията на комплексното разрешително, съдържащи необходимите мерки и действия, осигуряващи оптималното протичане на производствените процеси;

-Инструкция за документиране на действията по технологичните инструкции за пускане и спиране на инсталациите, включваща продължителността на процесите по пускане и спиране на инсталациите разрешени с условията на комплексното разрешително.

Представени са Дневник със записи за спиране и пускане на Карбидна пещ, План за мониторинг при анормални режими на работа на инсталациите разрешени с условията на комплексното разрешително от януари 2014г.

**Условие №16.Прекратяване на работата на инсталациите или на части от тях**

За проверявания период не е вземано решение от оператора за прекратяване или временно прекратяване на дейността на инсталациите или части от тях.

**Инвестиционна програма за привеждане в съответствие с условията на Комплексно разрешително №82/2005г. на “Калцит”** **АД, гр.Асеновград**

1.Подмяна на материята на платното на ръкавите на филтъра на Варова пещ №3 с по-висококачествена и с по-добри показатели на очистване на димните газове - крайният срок за изпълнение на мярката е 31.12.2016г.

**Констатациите от извършената проверката са, че операторът “Калцит” АД, гр.Асеновград изпълнява поставените условия и заложените срокове в Комплексно разрешително №82/2005г., актуализирано с Решение №82-Н0-И0-А3/2015г. и Комплексно разрешително №82-Н1/2015г., издадено ново с Решение №82-Н1-И0-А0/2015г. с изключение на констатираното нарушение по Условие 3.2.** **от Комплексно разрешително №82-Н1/2015г., а именно:**

При извършената проверка по документи и на място на 07.09.2016г. е констатирано, че за периода 16.12.2015г. до 07.09.2016г.:

-Oператорът “Калцит” АД, гр.Асеновград представи информация за документирана класификация по чл.103, ал.1 от Закона за опазване на околната среда /ЗООС/ (ДВ бр.62 от 2015г., в сила от 14.08.2015г.), съгласно която предприятието се класифицира като предприятие с висок рисков потенциал за налично опасно вещество по Приложение №3 от ЗООС - калциев карбид (твърдо вещество на буци, в метални варели, запечатани с асфалт), с категория на опасност О2 - “Вещества и смеси, които при контакт с вода отделят запалими газове, Категория 1” с прагова стойност за висок рисков потенциал 500 тона;

-Проектния капацитет на технологичното съоръжение (покрит склад за калциев карбид)-2 000 тона;

-Наличното количество калциев карбид на площадката към 07.09.2016г. е 1200 тона.

Съгласно изискванията на чл.103, ал.2 от ЗООС операторът “Калцит” АД, гр.Асеновград не е подал до Министъра на околната среда и водите уведомление за извършената класификация (предприятие с висок рисков потенциал) в срок до 1 юни 2016г., предвиден в §24 от Преходните и заключителни разпоредби към ЗООС (ДВ бр.62 от 2015г., в сила от 14.08.2015г.).

За констатираното нарушение на оператора “Калцит” АД, гр.Асеновград е съставен Акт за установяване на административно нарушение.

**Утвърдил:**

**Доц. СТЕФАН ШИЛЕВ**

*Директор на РИОСВ-Пловдив*